Forslag til afgørelse fra generaladvokat Tizzano fremsat den 2. maj 2002. - Kommissionen for De Europæiske Fællesskaber mod Den Hellenske Republik. - Traktatbrud - direktiv 1999/20/EF - manglende gennemførelse inden for den fastsatte frist. - Sag C-173/01.



Samling af Afgørelser 2002 side I-06129



Generaladvokatens forslag til afgørelse

1. Under nærværende sag, der er anlagt i medfør af artikel 226 EF, har Kommissionen for De Europæiske Fællesskaber nedlagt påstand om, at det fastslås, at Den Hellenske Republik har tilsidesat sine forpligtelser i henhold til direktiv 1999/20/EF (herefter »direktivet«) og EF-traktaten, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.

2. I henhold til direktivets artikel 5, stk. 1, skulle medlemsstaterne inden den 30. september 1999 vedtage og offentliggøre de nødvendige love og administrative bestemmelser for at efterkomme direktivet og straks underrette Kommissionen herom. Medlemsstaterne skulle anvende disse love og bestemmelser fra den 1. oktober 1999.

3. Da Den Hellenske Republik ikke inden for fristen havde fremsendt de fornødne oplysninger, tilsendte Kommissionen den 18. februar 2000 denne medlemsstat en åbningsskrivelse, som de græske myndigheder imidlertid ikke besvarede. Den 18. september 2000 fremsendte Kommissionen derfor en begrundet udtalelse til Den Hellenske Republik, hvori der var fastsat en frist på to måneder til at opfylde forpligtelserne i henhold til direktivet. Da Den Hellenske Republik heller ikke efter den begrundede udtalelse meddelte Kommissionen oplysninger om, at den havde vedtaget de nødvendige gennemførelsesbestemmelser, har Kommissionen anlagt denne sag.

4. Den græske regering har ikke bestridt Kommissionens anbringender, men har blot meddelt, at de nødvendige bestemmelser til gennemførelse af direktivet er blevet fastsat i et udkast til præsidentdekret, og at dette vil blive fremsendt til Domstolen og Kommissionen, så snart det bliver vedtaget og offentliggjort.

5. Selv om dette er tilfældet, skal det dog anføres, at eventuelle ændringer af forholdene i medlemsstaten i tiden efter udløbet af den frist, der er fastsat i den begrundede udtalelse, ikke kan tages i betragtning ved vurderingen af, om der foreligger et traktatbrud . Det er en kendsgerning, at Den Hellenske Republik ved udløbet af denne frist ikke havde vedtaget de nødvendige bestemmelser til direktivets gennemførelse. Dette er ikke bestridt af den græske regering.

6. Jeg mener derfor, at der bør gives Kommissionen medhold i dens påstand, og at Den Hellenske Republik bør tilpligtes at betale sagens omkostninger, da Kommissionen har nedlagt påstand herom.

Forslag til afgørelse

Jeg foreslår således Domstolen at fastslå, at:

»1) Den Hellenske Republik har tilsidesat sine forpligtelser i henhold til Rådets direktiv 1999/20/EF af 22. marts 1999 om ændring af direktiv 70/524/EØF om tilsætningsstoffer til foderstoffer, direktiv 82/471/EØF om visse produkter, der anvendes i foderstoffer, direktiv 95/53/EF om principperne for tilrettelæggelse af offentlig kontrol på foderstofområdet og direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere, samt i henhold til EF-traktaten, idet den ikke har udstedt de love og administrative bestemmelser, der er nødvendige for efterkomme dette direktiv.

2) Den Hellenske Republik betaler sagens omkostninger.«